Strijdom van der Merwe gesels oor Site Specific, landkuns en sy nuwe boek - LitNet
Strijdom van der Merwe, Reney Warrington 2011-06-23
Ja, ek dink so. Dikwels al gewonder oor die "naam". 'n Beeldhouer is ek nie, ook nie 'n skilder of fotograaf nie – maar ek is tog al daai dinge in een om 'n werk te kan maak. So as die term kunstenaar omskrywend is van iemand wat skeppend leef, dan val ek seker in daai kategorie. 🙂
Die opwinding om 'n kunswerk te sien gebeur as gevolg van die omgewing en die invloed van die landskap op die kunstenaar bly nog steeds vir my een van die beste kreatiewe improvisasieprosesse. So, Site Specific sien ek as 'n uitstalling van kunswerke vir 'n "site" en in dié geval was dit Plett. Ek skop vreeslik daarteen dat die dokumentasie in 'n galery uitgestal moet word, want my sienswyse is dat Plett die galery was. Om 'n katalogus te hê, ja, dit is uiters belangrik, en dokumentasie van die werke moet gegee/gesien word. Om dit egter galery toe te vat is 'n stap agteruit. maar dit is 'n persoonlike gevoel en nie almal deel dit nie. 🙂